Miljonääri sai lähes 100 000 euron sakon lievästä valtionrajarikoksesta, mutta syyttäjän päätöksellä rangaistusmääräys kumottiin.

Miljonääri sai jättisakon tullessaan Virosta Suomeen, mutta syyttäjä kumosi sakon. Kuva ei liity tapaukseen. SILVA LAAKSO

Miehelle kirjoitettiin 15 päiväsakkoa lievästä valtionrajarikoksesta elokuun lopulla.

Rangaistusmääräyksen mukaan mies matkusti Viroon ja takaisin ilman vaadittavaa matkustusasiakirjaa. Hänellä oli mukanaan vain ajokortti, kun Viroon mentäessä pitää olla passi tai virallinen henkilökortti.

Miljonäärin tuloilla yhden päiväsakon hinnaksi tuli 6 350 euroa, joten sakon loppusumma nousi 95 250 euroon. Hänen pääoma- ja ansiotulonsa nousivat vuoden 2013 verotustietojen mukaan miljooniin euroihin.

Luksusveneellä matkannut mies kiisti teon ja päiväsakkojen lukumäärän. Rangaistusmääräyksen mukaan hän luuli, että Viroon on vastaava käytäntö kuin Ruotsiin matkustettaessa.

Sakko nurin

Kihlakunnansyyttäjä

Kaisa Ahla

Helsingin syyttäjänvirastosta kumosi miljonäärin sakon kolmisen viikkoa sitten tekemällään päätöksellä.

Syyttäjän mukaan kyse oli siitä, että rangaistusvaatimus oli kirjoitettu henkilön tullessa Suomeen.

Ahla sanoo, ettei sakkoa voida kuitenkaan kirjoittaa maahan tullessa, vaikka matkustusasiakirjaa ei syystä tai toisesta olisikaan.

– Valtionrajarikos täyttyy, kun ylittää Suomen rajan ilman siihen oikeuttavaa matkustusasiakirjaa. Suomen kansalaisen pitää päästä palaamaan maahan ilman matkustusasiakirjaa, Ahla sanoo.

Hän huomauttaa, ettei tässä tapauksessa selvitetty, mitä reittiä henkilö on mennyt Viroon ja onko tällä silloin ollut matkustusasiakirja mukanaan.

– Emme voi sanoa, onko hänellä ollut sellainen silloin vai ei. Häntä ei voi sakottaa siitä, ettei hänellä maahan tullessa ole matkustusasiakirjaa, syyttäjä sanoo.

Ahla päätti, ettei asiassa ole ”tarkoituksenmukaista ajan kulumisen vuoksi lähteä selvittämään (henkilön nimi) matkustusreittiä eikä sitä, että onko hänellä ollut Suomesta poistuessaan lain vaatima matkustusasiakirja mukanaan, joten jätän tässä asiassa rangaistusmääräyksen kokonaan antamatta”.

Jatkotoimia harkitaan

Rajavartiolaitoksen esikunnassa pohditaan parhaillaan, tyydytäänkö syyttäjän ratkaisuun vai viedäänkö asia eteenpäin.

– Voimme pyytää valtakunnansyyttäjää ottamaan asian uudelleen harkittavaksi ja määräämään asiasta lisätutkinnan tehtäväksi. Pyrin tekemään asiassa ratkaisun vielä tämän viikon aikana, sanoo Rajavartiolaitoksen esikunnan oikeudellisen osaston päällikkö Ari-Pekka Koivisto.

Koivisto korostaa, ettei arvostele syyttäjän päätöstä.

– Hän on tehnyt harkintavallassaan olevan ratkaisun, mutta hänellä olisi ollut myös mahdollisuus pyytää asiassa lisätutkintaa.

Koivisto ei ota kantaa siihen, onko vastaavalla perusteella kirjoitettuja sakkoja mahdollisesti aikaisemmin vahvistettu.

– Syyttäjät osaltaan vastaavat, että sakot on tunnusmerkistöltään oikein kirjoitettu, koska ne menevät heidän vahvistettavikseen.

– En osaa sanoa, ovatko syyttäjät havainneet, että Rajavartiolaitoksen kirjoittamissa sakoissa olisi ollut tällaista saapumisproblematiikkaa. Että matkustusasiakirja pitää olla Suomesta lähtiessä.

– Se on syyttäjien ammattitaidosta kiinni, jos meidän sakoissa on ollut virheitä, ovatko ne virheet menneet läpi. Siitä minulla ei ole tietoa, onko tällaisia virheitä ollut, sillä tämä on ensimmäinen kerta, kun tietooni tulee, ettei syyttäjä ole hyväksynyt (matkustusasiakirjan puutteesta kirjoitettua) sakkoa, Koivisto sanoo.